TRIYANA
Mudjer,30 anu,Mai di Dénis xavier,Poetiza amateur i apaixonada pa Poemas i Pensamentus ( Alguns ta skrebi pa lembra i ami nta skrebi pa skesi )
sábado, 5 de setembro de 2015
POEMA : FLAM
Bu sta na sombra di nha olhar
segunda-feira, 20 de janeiro de 2014
PENSAMENTO : LISON DI VIDA
" KADA UN TEN KEL KE MERESI ", keli nu podi ntendel ku bazi a kes konsequensia di nos atus. Nu podi akredita na es frazi konxedu i popular, horas ke meresedu el e pozitivu. Mas pergunta pa parsi horas kin fla " nu meresi " i kel ki vida ta danu i sirkunstansia adversu ki ta leba sufrimentu, mudansas i ate disgrasa.
Nton nu ta pergunta, tudu kel ki sta pasa ku nos sta obdesi a konsequensia di nos atus?....Nta atrevi na fla ki " KADA UN TEN KEL KE MESTI ". Ten momentus, nu mesti odja diretamenti na konsequensia di nos atus " ku mal intenson ". Na txeu otus momentus, tudu kel ki ta kontisi ku nos ten un motivu di aprendizajen, " NU MESTI PRENDI " i kela podi ser kel splikason di tudu kes otus kuzas ki ta kontisi na nos vida, ki nu kata relasiona ku un komportamentu previu " inkoretu, inadequadu o ku mau intenson ". Portantu, " KADA UN TEN KEL KE MESTI PRENDI ".
Dibaxu di kel premisa ta ben kel pergunta ki nos tudu ten ki fazi na tudu momentu en ki vida ta surprendenu na sirkunstansia adversu : KUZE KIN NTEN/MPODI PRENDI KU TUDU KELI?
Di kel forma li, nu ta odja VIDA SIMA UN SKOLA, xeiu di lison, na kada pasu un difikuldadi, un ezami, un sirkunstansia ki ta ponu a prova. Akredita ma nos intenson e supera kel lison pa nu sigui pa frenti, pa nu prendi i sta preparadu pa kes prosimus lison ki di serteza sta pa ben ( na kazu di ka ben, nha amigu akredita ma nu sta 1m baxu terra ).
Nta akresenta ki, " nu sta preparadu pa kel ki sta pa ben, nu ta ten kapasidadi i stratejias pa superal i kria djuntu kol, apenas nu ten ki prendi " a keli nu ta txomal di " Resiliencia - volta a stadu normal" .
Nsabi ma keli ta parsi un bokadu duru i difisil, mas sima nu ta prendi ki nu ta supera, sima nu ta ben disfruta i xinti satisfeitu di nos mesmu i di nos vida.
LISON DI VIDA, E UN VIDA NTENDEDU SIMA UN SKOLA, undi ki nu podi prendi, supera lison, nxina pa otus, subi na nivel di konsiensia. A tudu keli adaptadu a nos momentu vital, sempri ku objetivu di atxa sentidu a nos vida, armonia na nos forma di vivi.
Ami nka ninguen pan da lison di vida, mas nsabi ma KARMA ta izisti i ma nunka nu ka debi di poi kulpa na alguen si algu na nos vida sta bai mariadu, antis nu devia di djobi pa nos mesmu i diskubri undi ki erru sta.
BY : TRIYANA
POEMA : KUIDA DI MI
sexta-feira, 27 de dezembro de 2013
PENSAMENTU : MAS JENTILEZA
Mas jentileza por favor.
Onti noti di madrugada, sen konsigui durmi pa algun ki otu razon, nfika ta pensa... nhos rapara ma na es tempus modernu dja nu dexa jentileja di ladu, i nu ta diskulpa nos falta di edukason, ta poi kulpa na stres, podi ser un resposta trabesadu pamodi e Natal i tranzitu sta insuportavel, falta di dinheru, falta di saudi, falta di tempu, falta di grasa na vida, mutivus e txeu i es kata para, mas sera ki en nomi di nos falta nu ten direitu di ser menus humanus?
Undi ki sta kel delikadeza, edukason i respeitu? Undi ki bai para o ki nu e? Nhos diskulpan mas e difisil di respondi.
Nu sta tan individualista ki mal nu ta persebi kel otu, undi ki bai para u ki nu e? Nhos diskulpan, mas e difisil di rispondi, ami psualmenti nta atxa me falta di intelijensia privilejia apenas o saber i ka valoriza ken ten un vizon jenerozu di mundu.
Pa mi, kombinason di kes dos, konhesimentu i sensiblidadi e un pratu xeiu pa nu vivi midjor. Pa nu kria, tantu psual komu profisionalmenti, mas infelismenti e ka kela ki nu ta odja, respeitu ta parsi ma dja sai di moda, jentileza nton bira jirias di nos avos, nada di bon dia, boa tardi, un olhar pa bu persebi komu humanu, importanti e sklaresi.
Nka gosta di jeneraliza, nkonxi alguen ki na meiu di " salve se quem puder " ta kontinua ta ser alguen, el ta inxerga na ses odjus kel otu, es ta oferesi sen ninhun konstranjimentu un abrasu, un ajuda inesperadu, un silensiu na hora sertu, keli pami e ka disparatis ou ser dramatika, e apenas kel bedju i bon edukason ta pidi pasajen, ta implora pel ka skesedu dentu di karru na horas di problema, e klaru ki nu ka mesti ki fla obrigadu a kada instanti, mas antis un palavra dosi ki dexa kel nos ladu di brutus. akredita ma tudu alguen ten el.
Nsabi ma podi ser injenuidadi di nha parti, mas inda nten fe na ser humanu i na mi, parsen ma alguen ki dizenvolvi se sensibilidadi pa persebi kel otu, seja na trabadju na kaza ou na rua apenas el ta ten e a ganha, un promoson, un trabadju midjor, un namoradu midjor ou ate un amigu di verdadi, un dia mas feliz ou apenas un surizu, ki a nha intender dja bali sforsu por issu mben alerta a ken sabi obi, mundu mesti mas jentileza i menus kara maradu
Madre Teresa de Calcuta fla " Palavras gentis podem ser curtas e faceis de falar, mas os seus ecos sao efetivamente infinitos "
BOAS FESTAS
TRIYANA
domingo, 10 de novembro de 2013
POEMA : FULA DI AMOR
Mas bu ta intui horas kin sta fula
Pamodi di kel dos manera la ki vida é
Vida é aza di silensiu i lumi ten si metadi friu
Pan kumesa ta amau nta adorau
So pa kumesa infinitu i pa ka dexa di amau
Nta amau sima kin ten xavi di filisidadi na nha mon
Akredita ma ka é un distinu insertu
Nha amor ten tres vida pa amau
Por issu kin kreu mesmu kin sta fula
Bu ta tokan pan dexa di ten korpu i dibo ta nasi
Si bu beben nta konverti na bu sedi
Dexan respirau pan sufoka na alentu
Nha peli ta bistiu pa bu xinti mas kalor
Bu sodadi ta ser nha spera
I ami li fula di amor
BY : TRIYANA
sábado, 5 de outubro de 2013
POEMA : AMOR PERFEITU
BY : TRIYANA
quarta-feira, 25 de setembro de 2013
PENSAMENTU : TXERU, ROPA I MUZIKA
Katen otu manera, bu ta xinti kel TXERU i bu ta lembra na instanti kel abrasu, ki na nha kazu ( etah feromona ki ta diskontrolan amor, nta sai di mi...GRESSIVUS PAH ). Bu ta obi kel MUZIKA i bu ta volta mentalmenti na kel dia, na kel lugar ( na nha kazu Alkimist, i el ta kantan HELLO na nha obidu ). Bu ta abri armariu i bu ta kontra ku kel ROPA ( bistidu ) ki a 6 mes atras bu tinha bistidu, el ta dau buleia pa kaza, bu korpu ta treni di nervoza i derepenti el ta trapadjau kabesa ku kel beiju infinitu.
YAH, memoria ta preganu partida, el ta fazenu lembra u ki nunka nu ta kre skesi i tambe u ki nu ta finji ma nunka kontisi.
Por issu nta fazi ku nhas sentimentus u mesmu kin ta fazi horas kin ta ruma guarda fatu, nta difini sempri 3 kaixa : FULIA, TALVES I GUARDA.
- Pa kes ki katen presu i ki apenas ta fazenu bem, regra e uniku i simplis, nu ta GUARDAL, di preferensia ku tudu karinhu, ten kuzas ki bali pena, mesmu ki na odju di otus alguen el sta fora di moda.
- Pa kes ki nu ten duvida, sepa pamodi el staba na rebaixa i nu aji pa impulsu nu ta pol na TALVES. Nu ta stipula un prazu pa disidi, na kazu di TALVES kria ate dimas lembra ma " kolesiona inserteza apenas ta fazenu mal " nton analiza i poi orden na guarda fatu.
- Pa kes ki kata sirbi mas, ki kata kombina ku u ki nu e, simplismenti el kata fazenu dretu, dikas e u siguinti ( dispega sen remorsu ), dexa spasu pa kel ke novu entra, sen lamentus sen sodadi, sen medu di vaziu.
Pa mi kata izisti ezersisiu mas podirozu di ki "dexa bai", e difisil da gaita, mas el ta fazeu un bem inkrivel, pamodi el ta fazenu odja pa dentu, ta fazenu nkara kel ki nu e, prinsipalmenti el ta fazenu nxerga ma mudansa e uniku forma di nu kria, portantu, horas ki bu ta ruma tudu kes gavetinhas ( di dentu pa fora ) poi na kabesa " GUARDA U KI E RARU, ANALIZA U KI KASTA KLARU, REKUPERA KEL KI E KARU I DA A DEUS KEL KI PARA DI RIMA "
BY : TRIYANA
sexta-feira, 20 de setembro de 2013
PENSAMENTOS : DINHERU ( sen voltas txeu )
Txeu alguen ta kondena ambison di ten dinheru, até es ta txiga di odia emprezarios i es ta katalogadu di alguen ambisiozu pa natureza.Tambe ta izisti txeu kritikas sobre alguen ki ten ambiso na ten txeu dinheru.
- Txeu alguen ta pensa ki dinheru é raiz di tudu mal.
- Ten txeu alguen ki ten problema ku dinheru i es podi fazi tudu esporsu di mundu ki nada kata muda.
- Tambe ten kes ki e txeu ambisiozu ki ta buska sigui konseitu sternu di riqueza ( trabadja, studa, ten un negosiu, trabadju extra, ten 2 trabadju, larga trabadju pamodi el kasta dadu kel aumenti kel kre ou meresi, etc. ) poi se saudi en risku pa dinheru.
- Ten kes ki konsigui ganha txeu dinheru mas es ten medu ki otus alguen rejeitas, invejas, nton es ta kria un proteson a ses volta pes fika forti i duru, dila ta ben nasi kes rikus DESPOTAS, AMARGU i AMBISOZU.
Ten un lista grandi di kontradison:
# Lista 1- dizeju na ten dinheru:
- Ser livri
- Troka di kaza
- Ten liberdadi total i absolutu na kumpra i paga tudu, absolutamenti tudu ki bu mesti ou dizeja
# Lista 2 - Medu na ten dinheru:
- Pontadu dedu, sta kontra bo i kritikau
- Kasta feliz pamodi dinheru kata kumpra felisidadi
# Lista 3 - Dizeju na kateni dinheru :
- Medu di ser furtadu, asaltadu i sequestradu
- Atrai inveja ou ki alguen ki ta importau dexa di amau pa kel ki bu e i kreu pa bu dinheru
- Medu di muda di zona undi ki ta vivi txeu alguen " NICE " ki ka kre ser bus amigus
# Lista 4 - Medu di kateni dinheru :
- Kateni pa kume
- Vivi na rua i kontra ku prigu
- Disprezu di alguen pamodi bu e pobri i suju ou ki ta vivi na rua
Sima nhos podi odja kontradison e grandi. " Horas ki nu teni klaridadi i direson moda un raiu laser na kel ki nu ta dizeja kela ten ki kontisi, pamodi e lei di universu "
Pa rezumi : Ansia ku dizeju e ka mesmu kuza.
Ansia sta xeiu di elementus kontraditorius sima kes 4 lista anterior. Horas ki nu ta konverti un ansia na un dizeju bu ta fika klaru i lojiku sima un raiu di laser i dizejus ta kumpri.
Si nu ka konverti ansia na un dizeju, keli sempri ta fika na futuru.
BY : TRIYANA
segunda-feira, 16 de setembro de 2013
POEMA : SONHU I SURPREZA
Nta ben krel sima tamanhu di mar
Si felisidadi kai na nha brasu
Nta tatual na briza o na un roza
Si speransa pouza na nha mon
Nta guardal pertu di delikadeza
Si bu fazen un surpreza
Nta fika sen palavras apenas ku emoson
Si ternura viaja na nhas odjus
Nta lebal ate infinitu i el ta ser un mitu
Si bu kanta kel muzika "HELLO"
Nta ben krel na melodia profundu di mell
Si amor ben intxin di bejus
Nta multiplika i akarisia bu kabelu transadu
Si dipos di tudu inda mpodi skrebi
Nta inventa un poema pa komemora nos equador
BY : TRIYANA
kmr_Latn kea_Latn glg_Latn srd_Latn kea_Latn por_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn bug_Latn pap_Latn por_Latn pap_Latn por_Latn kea_Latn kea_Latn kea_Latn kea_Latn kea_Latn kea_Latn por_Latn glg_Latn kmr_Latn glg_Latn pap_Latn quy_Latn kea_Latn kea_Latn kea_Latn kea_Latn kea_Latn kea_Latn kea_Latn quy_Latn kea_Latn kea_Latn kea_Latn kea_Latn kea_Latn kea_Latn bug_Latn glg_Latn pap_Latn bug_Latn por_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn bug_Latn por_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn bug_Latn por_Latn kea_Latn kea_Latn kea_Latn scn_Latn kea_Latn scn_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn pap_Latn bug_Latn